
Изх.№ 61-00-183/20.05.2026 г.
ДО

ОБЩИНСКИ СЪВЕТ ЗЛАТОГРАД
Относно: Връщане на Решение № И 667/05.05.2026г. на Общински съвет Златоград
УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,

На основание чл.45, ал.5 от ЗМСМА, връщам за ново обсъждане на Решение № И 667/05.05.2026г. на Общински съвет Златоград за неговата отмяна.

Намирам, че така приетото решение е нецелесъобразно  и незаконосъобразно по следните мотиви:

Съгласно чл.12, т.1 от Закона за туризма, кметът на общината разработва общинската програма за развитие на туризма и след одобрението ѝ от Консултативния съвет по туризъм я внася за приемане от Общинския съвет.
Разпоредбата на т.II. „Средствата, събирани от туристическия данък, през 2026г. да бъдат разходвани за реклама на Община Златоград във фейсбук“ от приетата, с Решение № И 667/05.05.2026г. на Общински съвет Златоград, Програма за развитие на туризма на Община Златоград през 2026г., не е част от внесеното предложение на кмета на общината и не е разглеждана и одобрявана от Консултативния съвет по туризъм, по реда на Закона за туризма.

С приетия текст на т.II: „Средствата, събрани от туристически данък, през 2026 г. да бъдат разходвани за реклама на общината във фейсбук“, Общинският съвет Златоград излиза извън рамките на определяне на общата политика за развитие на туризма и навлиза в оперативната самостоятелност на администрацията, относно изпълнението на програмата и организацията на конкретните дейности.

Съгласно чл.11, ал.2 от Закона за туризма, средствата от туристически данък могат да бъдат насочвани към широк кръг мероприятия, включително изграждане и поддържане на туристическа инфраструктура, туристически обекти, информационно обслужване, организиране на събития, реклама на туристическия продукт, участие в туристически борси и други дейности, насочени към развитие на туризма на територията на общината.

С така приетото решение, необосновано се ограничава законово предвидения широк обхват на възможните дейности, финансирани със средства от туристически данък, като същите се насочват единствено към конкретен комуникационен канал и платформа, без анализ на ефективност, целесъобразност и съответствие с приоритетите на общинската политика по туризъм.

Общинският съвет не може, с едно общо решение, да задължи администрацията да насочва публични средства към конкретна частна онлайн платформа, без ясни параметри, механизъм за възлагане, измерим резултат, правила за отчетност и гаранции за законосъобразно разходване на средствата.

Формулировката „реклама на общината във фейсбук“ не конкретизира предмета и съдържанието на дейността, не определя конкретен туристически продукт, кампания, обхват, период, целеви групи, индикатори за изпълнение и ред за отчитане на резултатите, поради което създава неяснота и обективни затруднения при нейното законосъобразно изпълнение.

Допълнително следва да се отчете, че насочването на публични средства към конкретна частна онлайн платформа предполага специфичен механизъм на разходване чрез платформи за дигитална реклама, администрирани от частен доставчик на услуга, при който възниква необходимост от ясно определен ред за възлагане, управление на рекламните кампании, контрол върху изпълнението, измерване на резултатите и осигуряване на пълна документална обоснованост на разходите, съгласно изискванията на Закона за счетоводството и правилата за финансово управление и контрол в публичния сектор.

Насочването на общински средства към реклама, в платформа като Facebook, не представлява стандартно възлагане на услуга с ясно определен предмет и еднократен резултат, а разходване чрез динамична дигитална система, при която съдържанието, обемът и стойността на рекламата се променят в реално време. Това изисква предварително определени правила кой управлява рекламните кампании, как се контролира съдържанието и как се удостоверява извършената услуга, за да бъде гарантирана законосъобразност и проследимост на разхода. При липса на такива ясни условия не може да се осигури пълна документална обоснованост и контрол върху публичния ресурс, съгласно изискванията на финансовото и счетоводното законодателство.

С така приетата разпоредба се въвежда конкретно и предварително обвързване на разходването на средства от туристически данък с точно определена частна онлайн платформа, което не съответства на характера на общинската програма за развитие на туризма и на предвидения в закона широк кръг допустими дейности.

Подобен подход не представлява определяне на политика или приоритети в областта на туризма, а фактическо предопределяне на конкретен способ за разходване на публичен ресурс, което е извън целта и съдържанието на програмното планиране по Закона за туризма и не съответства на принципите за законосъобразност, добро финансово управление и ефективно разходване на публични средства по Закона за публичните финанси.

С оглед на това разпоредбата в настоящия ѝ вид не може да бъде изпълнена по законосъобразен и финансово обоснован ред и не следва да бъде предмет на администриране чрез общинската изпълнителна власт.

Във връзка с горното предлагам, да отмените Решение № И 667/05.05.2026г. на Общински съвет Златоград и да подкрепите проекта на Решение, предложен в моя Докладна записка, с вх. № ОС – 231/13.03.2026г. и изх. № 61-00-104/12.03.2026г.
С уважение,

МИРОСЛАВ ЯНЧЕВ

Кмет на Община Златоград

Изготвили: 
Надя Мангарудова – Директор на дирекция ФСД, Б, ЧР и МДТ
Златка Цекова - Директор на дирекция АПО,  ОС и З, той и юрисконсулт




                                В Общинска администрация Златоград функционира  Система за  управление на качеството и информационната
                        сигурност, в съответствие с изискванията на стандартите ISO 9001:2008 и ISO 27001:2005. 

